Lars Akerhaug

Lars Akerhaug (født 24. oktober 1981) er en norsk journalist og sakprosaforfatter. Han har vært journalist for Minerva og Dagen, og har særlig skrevet om muslimsk ekstremisme. Fra 2019 til 2021 var han redaksjonssjef i Resett.

Akerhaug har studert arabisk og islam ved Universitetet i Oslo og har bodd i Egypt og Syria. Han har tidligere skrevet for VG og Aftenposten og dessuten for Dagen og Journalisten. I 2013 utgav han en bok om jihadisme i Norge og i 2015 en bok om Al-Shabaab-terroristen Hassan Dhuhulow. I 2016 utgav han boka Siste jul i Kairo som omhandler kristnes kår i Midtøsten. I 2018 var han skyggeforfatter for Sylvi Listhaugs bok Der andre tier. 

Akerhaug har bakgrunn fra venstresiden i norsk politikk. Han har vært medlem av AKP, og han har vært internasjonal leder i Rød Valgallianse. På midten av 2000-tallet var han leder i Komiteen for et fritt Irak. Han har endret politisk syn til kristen og konservativ.

1. januar 2019 overtok Lars Akerhaug som redaksjonssjef i Resett. Han trakk seg fra stillingen i desember 2021 fordi han mente den innvandringskritiske nettavisa hadde «publisert saker som er beviselig feil» og «sluppet gjennom meninger som er rasistiske og høyreekstreme».

Fra 2022 har Akerhaug vært journalist i avisen Raumnes.

Referanser

Bibliografi 

 Norsk jihad : muslimske ekstremister blant oss Kagge forlag, 1. utg. 2013 ISBN 9788248914457 
 En norsk terrorist : portrett av den nye ekstremismen Kagge 2015 ISBN 9788248916666
 Siste jul i Kairo – en fortelling om de kristne i Midtøsten Dreyers 2016
 Der andre tier med Sylvi Listhaug Kagge 2018 ISBN 9788248922650

Eksterne lenker  
 Artikler av Lars Akerhaug på Minerva 
  

Norske journalister
Norske sakprosaforfattere
Personer fra Bærum kommune